Acțiune introdusă la 27 mai 2022 – PH și alții/BCE
(Cauza T-323/22)
Limba de procedură: engleza
Părțile
Reclamanți: PH, PI, PJ, PK (reprezentanți: D. Hillemann, C. Fischer și T. Ehls, avocați)
Pârâtă: Banca Centrală Europeană (BCE)
Concluziile
Reclamanții solicită Tribunalului:
anularea ex tunc a Deciziei ECB-SSM-2022-EN-4 QLF-2020-0037 a BCE din 22 martie 2022 cu privire la obiecția formulată în ceea ce privește achiziția de participații calificate și depășirea cu 50 % a capitalului sau a drepturilor de vot, notificată în aceeași zi;
obligarea BCE la plata cheltuielilor de judecată
Motivele și principalele argumente
În susținerea acțiunii, reclamanții invocă unsprezece motive.
Primul motiv, întemeiat pe aplicarea eronată a articolului 2c alineatul 1b punctul 1 din Kreditwesengesetz (Legea privind creditul, denumită în continuare „KWG”)1 referitor la „fiabilitate”.
Acest motiv este invocat pentru neluarea în considerare a elementelor de probă prezentate, pentru utilizarea unor criterii de apreciere inadmisibile și pentru o apreciere eronată a faptelor
Al doilea motiv, întemeiat pe aplicarea eronată din punct de vedere juridic a articolului 2c alineatul 1b punctul 4 din KWG referitor la „competența profesională”.
Acest motiv este invocat pentru luarea în considerare a unor circumstanțe inadecvate ca temei și pentru neluarea în considerare a experienței primului reclamant.
Al treilea motiv, întemeiat pe aplicarea eronată din punct de vedere juridic a articolului 2c alineatul 1b punctul 6 din KWG referitor la „soliditatea profesională”.
Acest motiv este invocat pentru cerințe care nu se întemeiază pe lege și pentru calcularea eronată de către pârâtă a cerințelor privind fondurile proprii.
Al patrulea motiv, întemeiat pe aplicarea eronată din punct de vedere juridic a articolului 2c alineatul 1b punctul 2 din KWG referitor la „respectarea cerințelor prudențiale”
Acest motiv este invocat pentru definirea unei strategii, pentru procesul de determinare și asigurare a capacității de asumare a riscurilor, pentru stabilirea unui sistem de control intern, pentru numărul membrilor personalului și viitoarele activități de externalizare.
Al cincilea motiv, întemeiat pe aplicarea eronată din punct de vedere juridic a articolului 2c alineatul 1b punctul 5 din KWG referitor la suspiciuni de spălare a capitalurilor sau de finanțare a terorismului
Acest motiv este invocat pentru neluarea în considerare a măsurilor adoptate sau prevăzute și a elementelor de probă prezentate, precum și pentru refuzul de a admite lipsa de indicii privind existența oricărei suspiciuni.
Al șaselea motiv, întemeiat pe încălcarea articolului 19 din Regulamentul (UE) nr. 1024/2013 al Consiliului din 15 octombrie 20131 și a considerentului 75 al acestui regulament, precum și pe un abuz de putere și pe o eroare de apreciere privind existența unui motiv pentru a refuza autorizația de a achiziționa banca în cauză
Acest motiv este invocat pentru întinderea, calitatea și disponibilitatea în timp util a elementelor de probă prezentate și pentru chestiunea afinității riscurilor primului reclamant.
Al șaptelea motiv, întemeiat pe neluarea în considerare a faptelor pertinente și pe erori de apreciere săvârșite
Acest motiv este invocat pentru neluarea în considerare a unor elemente de probă, a unor declarații și informații prezentate.
Al optulea motiv, întemeiat pe încălcarea principiului proporționalității.
Acest motiv este invocat pentru lipsa necesității de a interzice achiziția și pentru neluarea în considerare a unor măsuri mai moderate.
Al nouălea motiv, întemeiat pe încălcarea obligațiilor de diligență și imparțialitate.
Acest motiv este invocat în ceea privește neluarea în considerare a activității profesionale prospere dovedite de primul reclamant și în ceea ce privește luarea în considerare a unor circumstanțe lipsite de pertinență pentru decizia atacată.
Al zecelea motiv, întemeiat pe încălcări ale Cartei drepturilor fundamentale a Uniunii Europene
Acest motiv este invocat în ceea privește încălcarea libertății de alegere a ocupației, cuprinsă la articolului 15 din cartă, precum și pe libera concurență și pe libertatea de a desfășura o activitate comercială, prevăzute la articolul 16 din aceasta.
Al unsprezecelea motiv, întemeiat pe încălcarea obligației de motivare.
Acest din urmă motiv este invocat în ceea ce privește integritatea și soliditatea financiară a primilor trei reclamanți.
____________
1     Gesetz über das Kreditwesen: trimiterile la această reglementare germană figurează în cererea introductivă.
1     Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO 2013, L 287, p. 83).